CELEX: 32021D2133
Language: sk
Date: 2021-12-02 00:00:00
Title: Rozhodnutie Rady (SZBP) 2021/2133 z 2. decembra 2021 na podporu komplexného programu zameraného na podporu úsilia o predchádzanie nedovolenému obchodovaniu s ručnými a ľahkými zbraňami (RĽZ) a s konvenčnou muníciou a boj proti nemu v juhovýchodnej Európe

3.12.2021   
               
               
                  SK
               
               
                  Úradný vestník Európskej únie
               
               
                  L 432/36
               
            
         ROZHODNUTIE RADY (SZBP) 2021/2133
         z 2. decembra 2021
         na podporu komplexného programu zameraného na podporu úsilia o predchádzanie nedovolenému obchodovaniu s ručnými a ľahkými zbraňami (RĽZ) a s konvenčnou muníciou a boj proti nemu v juhovýchodnej Európe
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 28 ods. 1 a článok 31 ods. 1,
         so zreteľom na návrh vysokého predstaviteľa Únie pre zahraničné veci a bezpečnostnú politiku,
         keďže:
         
                     (1)
                  
                  
                     Rada 19. novembra 2018 prijala Stratégiu EÚ proti nedovoleným strelným zbraniam, ručným a ľahkým zbraniam a ich munícii s názvom „Zabezpečenie zbraní, ochrana občanov“ (ďalej len „stratégia EÚ pre RĽZ“).
                  
               
                     (2)
                  
                  
                     Štáty juhovýchodnej Európy už viac ako tri desaťročia čelia značným rizikám a výzvam súvisiacim s destabilizujúcim hromadením a nekontrolovaným šírením nedovolených ručných a ľahkých zbraní (RĽZ) a konvenčnej munície cez ich hranice a na celom ich území. Tieto riziká majú širšie negatívne dôsledky pre celú Európu, ako aj iné časti sveta. V stratégii EÚ pre RĽZ sa uvádza, že hoci sa v posledných rokoch dosiahol významný pokrok, a to najmä v juhovýchodnej Európe, účinnosť úsilia o kontrolu strelných zbraní a RĽZ v niektorých častiach západného Balkánu naďalej obmedzuje miera hromadenia RĽZ a munície, neprimerané podmienky skladovania, rozšírené nedovolené vlastníctvo a medzery vo vykonávaní opatrení.
                  
               
                     (3)
                  
                  
                     Na regionálnej úrovni sa Únia a jej členské štáty v stratégii EÚ pre RĽZ zaväzujú poskytovať pomoc pri posilňovaní kapacít na presadzovanie práva s cieľom identifikovať, narušiť a zakázať siete nedovoleného obchodovania a predchádzať tomu, aby sa strelné zbrane dostali do rúk teroristom a páchateľom trestnej činnosti prostredníctvom nelegálneho trhu, a to okrem iného blokovaním nedovoleného financovania a dopravy zbraní a posilnením úlohy hraničnej polície, colných a prístavných orgánov v boji proti nedovoleným tokom zbraní cez námornú dopravu. Únia a jej členské štáty sa zaväzujú pomáhať iným krajinám zlepšovať riadenie a zabezpečenie štátnych zásob posilnením vnútroštátnych legislatívnych a administratívnych rámcov a posilnením inštitúcií, ktoré regulujú legitímne dodávky a riadenie zásob RĽZ a munície pre obranné a bezpečnostné sily.
                  
               
                     (4)
                  
                  
                     Únia v súlade so stratégiou EÚ pre RĽZ posilní dialóg a spoluprácu s regionálnymi organizáciami pôsobiacimi v oblasti kontroly RĽZ tým, že zosúladí svoje činnosti s regionálnymi stratégiami a akčnými plánmi.
                  
               
                     (5)
                  
                  
                     Účastnícke štáty Organizácie pre bezpečnosť a spoluprácu v Európe (OBSE) prijali v roku 2000 dokument OBSE o RĽZ (1), v ktorom sa zaviazali, že budú bojovať proti všetkým aspektom nedovoleného obchodovania s RĽZ. V dokumente sa tiež zdôrazňuje destabilizačný účinok nadmerného hromadenia RĽZ a slabého riadenia a zabezpečenia ich zásob na národnú, regionálnu a medzinárodnú bezpečnosť.
                  
               
                     (6)
                  
                  
                     Účastnícke štáty OBSE okrem toho v roku 2003 prijali dokument OBSE o zásobách konvenčnej munície (2), v ktorom uznali, že nadmerné hromadenie konvenčnej munície vytvára riziká v oblasti bezpečnosti a ochrany. S cieľom riešiť tieto riziká sa rozhodli zaviesť praktický postup pre poskytovanie pomoci pri ničení nadbytkov konvenčnej munície a/alebo pri skvalitňovaní riadenia zásob a bezpečnostných postupov.
                  
               
                     (7)
                  
                  
                     V dokumentoch OBSE týkajúcich sa RĽZ a zásob konvenčnej munície sa za preferovanú metódu odstraňovania nadbytku RĽZ a konvenčnej munície označilo ich zničenie.
                  
               
                     (8)
                  
                  
                     V projekte podporovanom týmto rozhodnutím Rady sa zohľadnia ďalšie regionálne iniciatívy, najmä plán pre západný Balkán (3), práca Rozvojového programu Organizácie Spojených národov (UNDP)/Strediska na kontrolu ručných a ľahkých zbraní v juhovýchodnej a východnej Európe (SEESAC) a príslušné činnosti Európskej komisie v juhovýchodnej Európe súvisiace s kontrolou zbraní a nedovoleným obchodovaním so zbraňami.
                     Tento projekt sa uskutoční v koordinácii s ďalšou súvisiacou pomocou Únie jurisdikciám v juhovýchodnej Európe (rozhodnutia Rady (SZBP) 2018/101 (4) a (SZBP) 2017/915 (5)), regionálnou spoluprácou so západným Balkánom v oblasti kontroly RĽZ vykonávanou UNDP/SEESAC (rozhodnutia Rady (SZBP) 2019/2111 (6), (SZBP) 2018/1788 (7) a (SZBP) 2016/2356 (8)) a spoluprácou EÚ a juhovýchodnej Európy zameranou na presadzovanie práva v oblasti obchodovania so strelnými zbraňami s podporou GR HOME Európskej komisie, Agentúry Európskej únie pre spoluprácu v oblasti presadzovania práva (Europol) a Európskej multidisciplinárnej proti hrozbám trestnej činnosti (EMPACT).
                  
               
                     (9)
                  
                  
                     Únia v minulosti podporila činnosti OBSE prostredníctvom rozhodnutia Rady 2012/662/SZBP (9) na podporu činností zameraných na zníženie rizika nedovoleného obchodovania s RĽZ a ich nadmerného hromadenia v regióne OBSE. Rada 4. augusta 2017 prijala rozhodnutie Rady (SZBP) 2017/1424 na podporu činností OBSE na zníženie rizika nedovoleného obchodovania s ručnými a ľahkými zbraňami a konvenčnou muníciou a ich nadmerného hromadenia v Severomacedónskej republike a Gruzínsku (10). Rada prijala 2. decembra 2019 rozhodnutie (SZBP) 2019/2009 (11) na podporu úsilia Ukrajiny v boji proti nedovolenému obchodovaniu so zbraňami, strelivom a výbušninami v spolupráci s OBSE.
                  
               
                     (10)
                  
                  
                     Na tretej konferencii Organizácie Spojených národov zameranej na preskúmanie pokroku dosiahnutého pri vykonávaní akčného programu OSN proti nedovoleným ručným a ľahkým zbraniam sa 30. júna 2018 prijal výsledný dokument, v ktorom sa štáty opätovne zaviazali predchádzať odkláňaniu ručných a ľahkých zbraní a bojovať proti nemu. Štáty opätovne potvrdili, že sú ochotné pokračovať v medzinárodnej spolupráci a posilniť regionálnu spoluprácu prostredníctvom lepšej koordinácie, konzultácií, výmeny informácií a operačnej spolupráce, do ktorej sa zapoja príslušné regionálne a subregionálne organizácie, ako aj orgány presadzovania práva, orgány kontroly hraníc a orgány vydávajúce vývozné a dovozné licencie.
                  
               
                     (11)
                  
                  
                     Rezolúcia Valného zhromaždenia Organizácie Spojených národov z 25. septembra 2015 s názvom „Transformujeme náš svet: Agenda 2030 pre udržateľný rozvoj“ potvrdzuje, že boj proti nedovolenému obchodovaniu s ručnými a ľahkými zbraňami je potrebný na dosiahnutie mnohých cieľov udržateľného rozvoja vrátane tých, ktoré sa týkajú mieru, spravodlivosti a silných inštitúcií, znižovania chudoby, hospodárskeho rastu, zdravia, rodovej rovnosti a bezpečných miest. Preto sa v rámci cieľa udržateľného rozvoja číslo 16.4 všetky štáty zaviazali výrazne obmedziť nedovolené finančné toky a toky zbraní.
                  
               
                     (12)
                  
                  
                     V programe pre odzbrojenie s názvom „Zabezpečenie našej spoločnej budúcnosti“, ktorý bol predložený generálnym tajomníkom OSN 24. mája 2018, sa vyzvalo na riešenie nadmerného hromadenia zbraní a nedovoleného obchodovania s nimi a na podporu prístupov k riešeniu ručných zbraní na úrovni krajín,
                  
               PRIJALA TOTO ROZHODNUTIE:
         
            Článok 1
            
               1.   Na účely vykonávania stratégie Únie pre ručné a ľahké zbrane je cieľom tohto rozhodnutia znížiť riziká nedovoleného obchodovania s RĽZ v juhovýchodnej Európe, ako aj smerom do nej a z nej a ich nekontrolovaného šírenia, ktoré ohrozujú bezpečnosť a ochranu tým, že bránia udržateľnému budovaniu mieru a sociálno-ekonomickému rozvoju a prispievajú k rozpadu poriadku, podnecujú terorizmus a násilnú trestnú činnosť alebo vedú k obnoveniu konfliktu.
            
            
               2.   V súlade s odsekom 1 má toto rozhodnutie tieto ciele:
               
                           a)
                        
                        
                           znížiť riziko šírenia a zneužívania RĽZ v Albánskej republike;
                        
                     
                           b)
                        
                        
                           podporovať Bosnu a Hercegovinu pri zmierňovaní rizík v oblasti bezpečnosti a ochrany súvisiacich s nedovoleným držaním a zneužívaním RĽZ a ich munície a nedovoleným obchodovaním s nimi;
                        
                     
                           c)
                        
                        
                           podporovať posilňovanie existujúcej spôsobilosti kosovskej polície K-9 (*) a jej priamy príspevok k prevencii, potláčaniu a vyšetrovaniu zneužívania RĽZ, munície a výbušnín a obchodovania s nimi na západnom Balkáne;
                        
                     
                           d)
                        
                        
                           znížiť riziko šírenia zbraní a zneužívania RĽZ v Severomacedónskej republike prostredníctvom zvýšenia kapacity ministerstva vnútra a iných vládnych organizácií v oblasti prevencie, odhaľovania, analýzy a vyšetrovania;
                        
                     
                           e)
                        
                        
                           znížiť riziko neplánovaných explózií v muničných skladoch a riziko odklonenia RĽZ/zásob konvenčnej munície zo skladov ministerstva obrany Čiernej Hory;
                        
                     
                           f)
                        
                        
                           znížiť riziká v oblasti ochrany a bezpečnosti súvisiace s RĽZ v nedovolenom vlastníctve, zneužívaním legálnych RĽZ a nedovoleným obchodovaním s RĽZ v Srbsku;
                        
                     
                           g)
                        
                        
                           pomáhať účastníckym štátom OBSE, aby boli schopné lepšie plánovať, vykonávať a v prípade potreby posilňovať svoje záväzky v boji proti nedovolenému šíreniu RĽZ/zásob konvenčnej munície.
                        
                     
            
               3.   Prijímateľmi tohto projektu sú:
               
                           a)
                        
                        
                           orgány v juhovýchodnej Európe poverené predchádzaním nedovolenému obchodovaniu s RĽZ a konvenčnou muníciou, bojom proti nemu a zodpovedné za tieto činnosti, a to konkrétne komisie alebo rady pre RĽZ, ministerstvá vnútra a orgány presadzovania práva, ako napríklad polícia. Ďalšími zapojenými orgánmi sú ministerstvo bezpečnosti, prokuratúra, súdy a väzenské služby v Bosne a Hercegovine, ako aj ministerstvo obrany v Čiernej Hore. V Srbsku, sa v projekte tiež predpokladá spolupráca s organizáciami občianskej spoločnosti, ktoré sa zaoberajú otázkami kontroly RĽZ (priami prijímatelia);
                        
                     
                           b)
                        
                        
                           obyvateľstvo jurisdikcií v juhovýchodnej Európe a jej európskom susedstve, ktoré ohrozuje používanie nedovolených RĽZ a konvenčnej munície pri trestnej činnosti, terorizme a násilnom zneužívaní (nepriami prijímatelia);
                        
                     
                           c)
                        
                        
                           orgány poverené v Únii a jej členských štátoch, pre ktoré budú prínosné posilnené kapacity kontroly RĽZ a konvenčnej munície v juhovýchodnej Európe, okrem iného prostredníctvom lepšej výmeny informácií, ako aj prostredníctvom opatrení zameraných na koordináciu a spoluprácu, ako je identifikácia rizík, vyšetrovanie a sledovanie, odhaľovanie a zaisťovanie nedovolených RĽZ a konvenčnej munície (nepriami prijímatelia).
                        
                     
            
               4.   Podrobný opis projektu sa uvádza v prílohe k tomuto rozhodnutiu.
            
         
         
            Článok 2
            
               1.   Za vykonávanie tohto rozhodnutia zodpovedá vysoký predstaviteľ Únie pre zahraničné veci a bezpečnostnú politiku (ďalej len „VP“).
            
            
               2.   Technické vykonávanie projektu uvedeného v článku 1 (ďalej len „projekt“) zabezpečuje sekretariát OBSE.
            
            
               3.   Sekretariát OBSE vykonáva svoje úlohy pod vedením VP. VP na tento účel uzavrie so sekretariátom OBSE potrebné dojednania.
            
         
         
            Článok 3
            
               1.   Referenčná suma na vykonávanie projektu, ktorý financuje Únia, je 4 208 827 EUR.
            
            
               2.   Výdavky financované z referenčnej sumy stanovenej v odseku 1 sa riadia v súlade s postupmi a pravidlami, ktoré sa vzťahujú na rozpočet Únie.
            
            
               3.   Na správne riadenie výdavkov uvedených v odseku 1 dohliada Komisia. Na tento účel uzavrie so sekretariátom OBSE potrebnú dohodu o financovaní. V dohode o financovaní sa stanoví, že sekretariát OBSE musí zabezpečiť viditeľnosť príspevku Únie, ktorá bude primeraná jeho výške.
            
            
               4.   Komisia sa usiluje o uzavretie dohody o financovaní uvedenej v odseku 3 čo najskôr po tom, ako toto rozhodnutie nadobudne účinnosť. Informuje Radu o všetkých ťažkostiach počas procesu uzavierania dohody o financovaní a o dátume jej uzavretia.
            
         
         
            Článok 4
            
               1.   VP informuje Radu o vykonávaní tohto rozhodnutia na základe pravidelných opisných správ, ktoré pripravuje sekretariát OBSE. Uvedené správy tvoria základ pre hodnotenie, ktoré uskutoční Rada.
            
            
               2.   Komisia podáva správy o finančných aspektoch projektu uvedeného v článku 1.
            
         
         
            Článok 5
            
               1.   Toto rozhodnutie nadobúda účinnosť dňom jeho prijatia.
            
            
               2.   Toto rozhodnutie stráca účinnosť 36 mesiacov odo dňa uzavretia dohody o financovaní uvedenej v článku 3 ods. 3 Účinnosť však stratí šesť mesiacov odo dňa nadobudnutia jeho účinnosti, ak sa v tejto lehote žiadna dohoda neuzavrie.
            
         
         
            V Bruseli 2. decembra 2021
            
               
                  Za Radu
               
               
                  predseda
               
               J. VRTOVEC
            
         
         
            (1)  FSC.DOC/1/00/Rev.1.
         
            (2)  FSC.DOC/1/03/Rev.1.
         
            (3)  Na samite o západnom Balkáne 10. júla 2018 v Londýne sa prijal „regionálny plán pre udržateľné riešenie nelegálnej držby a zneužívania RĽZ/strelných zbraní a ich munície a obchodovania s nimi na západnom Balkáne do roku 2024“.
         
            (4)  Rozhodnutie Rady (SZBP) 2018/101 z 22. januára 2018 o presadzovaní účinnej kontroly vývozu zbraní (Ú. v. EÚ L 17, 23.1.2018, s. 40).
         
            (5)  Rozhodnutie Rady (SZBP) 2017/915 z 29. mája 2017 o osvetových činnostiach Únie na podporu vykonávania Zmluvy o obchodovaní so zbraňami (Ú. v. EÚ L 139, 30.5.2017, s. 38).
         
            (6)  Rozhodnutie Rady (SZBP) 2019/2111 z 9. decembra 2019 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe, ktorými sa znižuje hrozba nedovolených ručných a ľahkých zbraní a ich munície (Ú. v. EÚ L 318, 10.12.2019, s. 147).
         
            (7)  Rozhodnutie Rady (SZBP) 2018/1788 z 19. novembra 2018 na podporu Strediska na kontrolu ručných a ľahkých zbraní v juhovýchodnej a východnej Európe (SEESAC) pri vykonávaní regionálneho plánu boja proti nedovolenému obchodovaniu so zbraňami na západnom Balkáne (Ú. v. EÚ L 293, 20.11.2018, s. 11).
         
            (8)  Rozhodnutie Rady (SZBP) 2016/2356 z 19. decembra 2016 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 348, 21.12.2016, s. 60).
         
            (9)  Rozhodnutie Rady 2012/662/SZBP z 25. októbra 2012 na podporu činností na zníženie rizika nedovoleného obchodovania s ručnými a ľahkými zbraňami a ich nadmerného hromadenia v regióne Organizácie pre bezpečnosť a spoluprácu v Európe (OBSE) (Ú. v. EÚ L 297, 26.10.2012, s. 29).
         
            (10)  Ú. v. EÚ L 204, 5.8.2017, s. 82.
         
            (11)  Rozhodnutie Rady (SZBP) 2019/2009 z 2. decembra 2019 na podporu úsilia Ukrajiny v boji proti nedovolenému obchodovaniu so zbraňami, strelivom a výbušninami v spolupráci s OBSE (Ú. v. EÚ L 312, 3.12.2019, s. 42).
         
            (*)  Týmto označením nie sú dotknuté pozície k štatútu a je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
      
      
         
            PRÍLOHA
            PROJEKTOVÝ DOKUMENT
            KOMPLEXNÝ PROGRAM OBSE NA PODPORU ÚSILIA O PREDCHÁDZANIE NEDOVOLENÉMU OBCHODOVANIU S RUČNÝMI A ĽAHKÝMI ZBRAŇAMI (RĽZ) A S KONVENČNOU MUNÍCIOU A BOJ PROTI NEMU V JUHOVÝCHODNEJ EURÓPE – HR(2021) 138
            1.   Kontext
            
            Štáty juhovýchodnej Európy už viac ako tri desaťročia čelia značným rizikám a výzvam súvisiacim s destabilizujúcim hromadením a nekontrolovaným šírením nedovolených ručných a ľahkých zbraní (RĽZ) a konvenčnej munície cez ich hranice a po celom ich území. Tieto riziká majú širšie negatívne dôsledky pre celú Európu, ako aj iné časti sveta.
            Podľa Stratégie EÚ proti nedovoleným strelným zbraniam, ručným a ľahkým zbraniam a ich munícii (ďalej len „stratégia EÚ pre RĽZ“) predstavuje juhovýchodná Európa aj naďalej problematickú oblasť a významnú výzvu. V stratégii EÚ pre RĽZ sa uvádza, že „hoci sa v posledných rokoch dosiahol významný pokrok, a to najmä v juhovýchodnej Európe, účinnosť úsilia o kontrolu strelných zbraní/RĽZ v niektorých častiach západného Balkánu naďalej obmedzuje miera hromadenia RĽZ a munície, neprimerané podmienky skladovania, rozšírené nedovolené vlastníctvo a medzery vo vykonávaní opatrení.“
            
            Preto sa, pokiaľ ide o západný Balkán, v stratégii EÚ pre RĽZ stanovuje komplexný súbor opatrení, ako je [...] „zredukovanie nadbytočných zásob RĽZ a munície, obmedzenie nedovoleného vlastníctva, boj proti odkláňaniu a nedovolenému obchodovaniu so zbraňami, zlepšenie hraničných kontrol, zvýšenie kapacít na označovanie, evidovanie a sledovanie RĽZ, ako aj ich likvidáciu, zvýšenie informovanosti a podporu kapacít na presadzovanie práva [...] a pokračovanie v podpore vnútroštátnych kontrolných systémov s ohľadom na príslušné regionálne iniciatívy na boj proti nedovoleným RĽZ a ich munícii, ako je napríklad regionálny plán pre udržateľné riešenie nelegálnej držby a zneužívania RĽZ/strelných zbraní a ich munície a obchodovania s nimi na západnom Balkáne do roku 2024 – iniciatíva, ktorú podporilo Francúzsko a Nemecko.“
            Dedičstvo minulých konfliktov v regióne, neúspechy vo včasnom a riadnom vykonávaní demobilizácie, odzbrojenia a reintegrácie, ako aj nedostatočne zavedené centralizované systémy kontroly RĽZ a zásob konvenčnej munície sa prejavili v:
            
                        •
                     
                     
                        nedovolenom obchodovaní s RĽZ a konvenčnou muníciou a v ich šírení v krajinách juhovýchodnej Európy a cez jej hranice;
                     
                  
                        •
                     
                     
                        nedovolenom odkláňaní RĽZ a konvenčnej munície;
                     
                  
                        •
                     
                     
                        používaní nedovolených/pašovaných RĽZ a konvenčnej munície pri teroristickej činnosti, trestnej činnosti a násilných trestných činoch v rámci regiónu i mimo neho;
                     
                  
                        •
                     
                     
                        stratách a krádežiach RĽZ a konvenčnej munície z oficiálnych skladov a tajných skladov (a tým aj v ich nedovolenom šírení);
                     
                  
                        •
                     
                     
                        nízkej zodpovednosti a transparentnosti v oblasti prevencie, riadenia, presadzovania a kontroly RĽZ a konvenčnej munície.
                     
                  Zúčastnené štáty OBSE sa dohodli, že na riešení týchto problémov budú spolupracovať a budú tak robiť komplexným spôsobom. Konkrétne sa zúčastnené štáty zaviazali bojovať proti nedovolenému obchodovaniu s RĽZ a konvenčnou muníciou a ich nekontrolovanému šíreniu v súlade s ustanoveniami dokumentov OBSE o RĽZ (FSC.DOC/1/00/Rev.1) a o zásobách konvenčnej munície (FSC.DOC/1/03/Rev.1).
            S cieľom riešiť tieto výzvy a obavy adresovali štáty juhovýchodnej Európy v roku 2019 OBSE oficiálne žiadosti o pomoc v oblasti kontroly RĽZ a konvenčnej munície (1). Uvedené žiadosti predložilo Ministerstvo vnútra Albánska, Ministerstvo bezpečnosti Bosny a Hercegoviny, Ministerstvo vnútra Severomacedónskej republiky, Ministerstvo obrany Čiernej Hory a Ministerstvo vnútra Srbska.
            2.   Celkový cieľ
            
            Znížiť riziko nedovoleného obchodovania s RĽZ v juhovýchodnej Európe, ako aj smerom do nej a z nej a riziko ich nekontrolovaného šírenia, ktoré ohrozujú bezpečnosť a ochranu tým, že bránia udržateľnému budovaniu mieru a sociálno-ekonomickému rozvoju a prispievajú k rozpadu poriadku, podnecujú terorizmus a násilnú trestnú činnosť alebo vedú k obnoveniu konfliktu.
            3.   Opis akcie
            
            Toto opatrenie vychádza z procesov systematického posudzovania potrieb realizovaných v rokoch 2019 – 2021. Týmito procesmi sa overili žiadosti o pomoc a potvrdila sa potreba podpory OBSE, najmä pri posilňovaní spôsobilostí poverených orgánov, pokiaľ ide o:
            
                        •
                     
                     
                        riadenie a výmenu informácií o predchádzaní nedovolenému obchodovaniu s RĽZ a boji proti nemu;
                     
                  
                        •
                     
                     
                        kapacity jednotiek psovodov (K-9) zameraných na odhaľovanie a zhabanie nedovolených RĽZ a konvenčnej munície;
                     
                  
                        •
                     
                     
                        zvyšovanie informovanosti a zasadzovanie sa o predchádzanie nedovolenému obchodovaniu s RĽZ a konvenčnou muníciou a boj proti nemu;
                     
                  
                        •
                     
                     
                        regulačné a operačné rámce pre znehodnocovanie RĽZ;
                     
                  
                        •
                     
                     
                        riadenie a bezpečnosť zásob RĽZ.
                     
                  Toto opatrenie – komplexný program OBSE na podporu úsilia o predchádzanie nedovolenému obchodovaniu s RĽZ a konvenčnou muníciou a boj proti nemu v juhovýchodnej Európe – pozostáva zo siedmich projektov OBSE a komplexným spôsobom reaguje na uvedené požiadavky aj prostredníctvom posilňovania cezhraničnej/regionálnej dynamiky s cieľom účinnejšie, efektívnejšie a s väčším dosahom predchádzať nedovolenému obchodovaniu s RĽZ a konvenčnou muníciou a bojovať proti nemu. Projekty sa vypracovali v úzkej spolupráci medzi poverenými orgánmi/inštitúciami, Centrom OBSE pre predchádzanie konfliktom a operáciami OBSE v teréne vykonávanými na území juhovýchodnej Európy.
            Komplexný program OBSE podporuje prostredníctvom svojich projektov stratégiu EÚ pre RĽZ, najmä medzinárodnú spoluprácu a pomoc v súvislosti so západným Balkánom.
            Projekty sa zameriavajú aj na zmiernenie negatívnych účinkov nedovoleného obchodovania s RĽZ a ich muníciou na udržateľný rozvoj, čím sa posilňujú ciele OSN v oblasti udržateľného rozvoja, ako sú:
            
                        •
                     
                     
                        cieľ č. 5: dosiahnuť rodovú rovnosť a posilňovať postavenie všetkých žien a dievčat (napr. čiastkový cieľ č. 5.2) a
                     
                  
                        •
                     
                     
                        cieľ č. 16: podporovať mierumilovnú a inkluzívnu spoločnosť v záujme udržateľného rozvoja, zabezpečiť prístup k spravodlivosti pre všetkých a vytvoriť účinné, zodpovedné a inkluzívne inštitúcie na všetkých úrovniach (napr. čiastkové ciele č. 16.1, 16.4 a 16.a).
                     
                  Okrem toho sa návrhy zosúladili s „Plánom na udržateľné riešenie nedovolenej držby a zneužívania RĽZ a ich munície a nedovoleného obchodovania s nimi na západnom Balkáne do roku 2024“ (2), a tiež koordinovali s príslušnými zainteresovanými stranami, ktoré tento plán podporujú a monitorujú jeho vykonávanie. Tieto návrhy takisto dopĺňajú stratégiu EÚ proti nedovoleným strelným zbraniam, RĽZ a ich munícii (2018), najmä pokiaľ ide o opatrenia na západnom Balkáne, a tým podporujú orgány juhovýchodnej Európy pri dodržiavaní tejto stratégie.
            3.1.   Projekt č. 1: Pomoc vnútroštátnym orgánom Albánskej republiky v záujme znižovania rizika šírenia a zneužívania RĽZ
            
            3.1.1.   Cieľ
            
            Cieľom tohto projektu je znížiť riziko šírenia a zneužívania RĽZ v Albánskej republike.
            3.1.2.   Opis
            
            Vplyv nekontrolovaného šírenia a držby RĽZ, munície a výbušnín naďalej predstavuje vážnu hrozbu pre verejnú bezpečnosť a sociálny a hospodársky rozvoj v Albánsku. Nedostatočne kontrolované a nelegálne RĽZ pomáhajú zločincom a podporujú organizovanú trestnú činnosť tým, že umožňujú násilie a neistotu. Všetky tieto aspekty majú škodlivý vplyv na opatrenia v oblasti bezpečnosti a budovania dôvery v krajine a regióne. Albánsko požiadalo o pomoc v októbri 2019 na Fóre OBSE pre bezpečnostnú spoluprácu.
            OBSE overila nedostatky v oblasti kapacít, pokiaľ ide o:
            
                        a)
                     
                     
                        legislatívny a regulačný rámec pre znehodnocovanie strelných zbraní a jeho náležité vykonávanie prostredníctvom zlepšenia prvkov infraštruktúry, vybavenia a odbornej prípravy;
                     
                  
                        b)
                     
                     
                        jednotky psovodov (K-9) albánskej štátnej polície zamerané na odhaľovanie RĽZ, munície a výbušnín;
                     
                  
                        c)
                     
                     
                        zvyšovanie informovanosti verejnosti o nebezpečenstve súvisiacom so zneužívaním a šírením RĽZ.
                     
                  Finančné prostriedky Rady EÚ sa použijú na riešenie nedostatkov týkajúcich sa kapacít uvedených v písmenách a) až c).
            Prijímateľmi projektu sú okrem obyvateľstva Albánska aj mnohé vnútroštátne orgány s mandátom v oblasti kontroly RĽZ, najmä národná komisia pre RĽZ, Ministerstvo vnútra Albánskej republiky a albánska štátna polícia.
            3.1.3.   Očakávané výsledky
            
            Výsledok 1: posilnenie legislatívneho rámca Albánskej republiky v oblasti RĽZ a ich znehodnocovania.
            Ukazovatele:
            
                        —
                     
                     
                        existencia normatívneho rámca pre kontrolu RĽZ v súlade s medzinárodnými normami;
                     
                  
                        —
                     
                     
                        existencia zariadení a postupov v oblasti znehodnocovania RĽZ, ktoré fungujú v súlade so záväzkami OBSE a medzinárodnými normami;
                     
                  
                        —
                     
                     
                        počet školení a osôb vyškolených na znehodnocovanie alebo dohľad nad procesom znehodnocovania.
                     
                  Výsledok 2: posilnenie kapacít albánskej polície v oblasti odhaľovania zbraní a výbušnín.
            Ukazovatele:
            
                        —
                     
                     
                        existencia normatívneho rámca pre zlepšenie spôsobilosti jednotiek K-9 v súlade s medzinárodnými normami;
                     
                  
                        —
                     
                     
                        existencia zariadení a infraštruktúry jednotiek K-9 v súlade s medzinárodnými normami a odporúčaniami OBSE;
                     
                  
                        —
                     
                     
                        počet školení a počet vyškolených osôb.
                     
                  Výsledok 3: zvýšenie informovanosti verejnosti o nebezpečenstvách, RĽZ a o otázkach kontroly RĽZ.
            Ukazovatele:
            
                        —
                     
                     
                        počet zavedených usmernení alebo regulačných dokumentov týkajúcich sa informovanosti verejnosti a osvety (t. j. komunikačná stratégia v oblasti RĽZ)
                     
                  
                        —
                     
                     
                        počet aktuálnych kampaní na zvyšovanie informovanosti verejnosti a osvetových kampaní zameraných na význam kontroly RĽZ, munície a výbušnín a na riziká spojené s ich nedovolenou držbou a zneužívaním, a to v súlade s prijatou komunikačnou stratégiou o RĽZ;
                     
                  
                        —
                     
                     
                        percentuálny podiel osôb z cieľovej skupiny (údaje rozčlenené podľa pohlavia), ktoré si uvedomujú riziká súvisiace so zneužívaním RĽZ.
                     
                  3.1.4.   Činnosti
            
            3.1.4.1   Činnosť súvisiaca s posilnením legislatívneho rámca Albánskej republiky v oblasti RĽZ a ich znehodnocovania.
            Táto činnosť bude zahŕňať:
            
                        —
                     
                     
                        podporu pri vypracúvaní právneho predpisu týkajúceho sa znehodnocovania a akčného plánu na jeho vykonávanie;
                     
                  
                        —
                     
                     
                        podporu pri tvorbe mechanizmov na riadne vykonávanie znehodnocovania RĽZ a dohľad nad ním;
                     
                  
                        —
                     
                     
                        podporu pri vypracúvaní príručky odbornej prípravy týkajúcej sa znehodnocovania RĽZ a poskytovanie vnútroštátnej a medzinárodnej odbornej prípravy pre miestnych odborníkov.
                     
                  3.1.4.2   Činnosť týkajúca sa posilňovania kapacít albánskej polície v oblasti odhaľovania nedovolených zbraní a výbušnín.
            Táto činnosť bude zahŕňať:
            
                        —
                     
                     
                        rozvoj štandardných operačných postupov na využívanie kapacity jednotiek K-9 pri odhaľovaní RĽZ, ako aj hlavný plán jednotiek K-9 na modernizáciu tejto spôsobilosti;
                     
                  
                        —
                     
                     
                        program odbornej prípravy zameraný na uplatňovanie štandardných operačných postupov na využívanie kapacity jednotiek K-9 pri odhaľovaní RĽZ;
                     
                  
                        —
                     
                     
                        pomoc poskytovanú na vybavenie a modernizáciu infraštruktúry jednotiek K-9;
                     
                  
                        —
                     
                     
                        realizácia modernizácie infraštruktúry, pokiaľ ide o koterce, kancelárske priestory a perimeter jednotiek K-9, ako aj obstarávanie a odovzdanie vybavenia pre jednotky K-9 v záujme zvýšenia kapacity odhaľovania;
                     
                  
                        —
                     
                     
                        poskytnutie platformy na podporu využívania kapacít jednotiek K-9 organizovaním súťaží na vnútroštátnej a regionálnej úrovni.
                     
                  3.1.4.3   Činnosť súvisiaca so zvyšovaním informovanosti verejnosti o nebezpečenstvách súvisiacich s RĽZ a otázkach kontroly RĽZ
            Táto činnosť bude zahŕňať:
            
                        —
                     
                     
                        podporu návrhu koordinovanej stratégie zvyšovania informovanosti a komunikácie;
                     
                  
                        —
                     
                     
                        podporu vykonávania stratégie zvyšovania informovanosti a komunikácie.
                     
                  3.2.   Projekt č. 2: Riešenie rizík v oblasti bezpečnosti a ochrany spojených s nedovolenou držbou a zneužívaním RĽZ a ich munície a nedovoleným obchodovaním s nimi v Bosne a Hercegovine
            
            3.2.1.   Cieľ
            
            Cieľom tohto projektu je podporovať Bosnu a Hercegovinu pri zmierňovaní rizík v oblasti bezpečnosti a ochrany súvisiacich s nedovoleným držaním a zneužívaním RĽZ a ich munície a nedovoleným obchodovaním s nimi.
            3.2.2.   Opis
            
            Projekt sa zaoberá vysoko prioritnými potrebami uvedenými v žiadosti ministerstva bezpečnosti o pomoc (2019) a jeho cieľom je podporiť Bosnu a Hercegovinu pri zmierňovaní rizík v oblasti bezpečnosti a ochrany súvisiacich s nedovolenou držbou a zneužívaním RĽZ a ich munície a výbušnín a nedovoleným obchodovaním s nimi, čím prispieva k bezpečnosti a stabilite v krajine i v širšom regióne.
            OBSE overila nedostatky v oblasti kapacít, pokiaľ ide o:
            
                        a)
                     
                     
                        infraštruktúru orgánov presadzovania práva na skladovanie RĽZ a munície vrátane postupov a praktík v oblasti fyzickej bezpečnosti a riadenia zásob;
                     
                  
                        b)
                     
                     
                        zvyšovanie inštitucionálneho povedomia a osvety v oblasti kontroly RĽZ na podporu Rady pre koordináciu kontroly RĽZ vrátane metodického prístupu a súboru nástrojov na monitorovanie a hodnotenie;
                     
                  
                        c)
                     
                     
                        spôsobilosti orgánov presadzovania práva, pokiaľ ide o jednotku psovodov, v oblasti odhaľovania RĽZ, munície a výbušnín vrátane ich plánovania, legislatívnych a operačných rámcov, vybavenia a infraštruktúry, ako aj prvkov odbornej prípravy;
                     
                  
                        d)
                     
                     
                        dostupnosť a porovnateľnosť údajov týkajúcich sa RĽZ, ktoré sú potrebné na účinnú tvorbu politiky a operačnú reakciu;
                     
                  
                        e)
                     
                     
                        znehodnocovanie RĽZ vrátane legislatívnych a regulačných rámcov, odbornej prípravy, vybavenia a prvkov infraštruktúry.
                     
                  Finančné prostriedky Rady EÚ sa použijú na riešenie nedostatkov týkajúcich sa kapacít uvedených v písmenách c) a d).
            Prijímateľmi projektu sú okrem obyvateľstva Bosny a Hercegoviny aj početné vnútroštátne orgány s mandátom v oblasti kontroly RĽZ, konkrétne orgány presadzovania práva vrátane ministerstiev vnútra/policajných agentúr oboch entít a jednotlivých kantónov, Rady pre koordináciu kontroly RĽZ, Ministerstva bezpečnosti Bosny a Hercegoviny, ako aj prokuratúry, súdov a väzenských služieb.
            3.2.3.   Očakávané výsledky
            
            Výsledok 1: posilnenie spôsobilosti orgánov presadzovania práva, pokiaľ ide o jednotky K-9, v oblasti odhaľovania RĽZ, munície a výbušnín.
            Ukazovatele:
            
                        —
                     
                     
                        miera vykonávania vypracovaného hlavného plánu na vypracovanie potrebného legislatívneho, infraštruktúrneho a operačného rámca pre jednotky K-9;
                     
                  
                        —
                     
                     
                        percentuálny podiel účastníkov odbornej prípravy, ktorí preukážu zručnosti požadované na účinné uplatňovanie štandardných operačných postupov;
                     
                  
                        —
                     
                     
                        počet jednotiek K-9 a ich priestorov modernizovaných v súlade s posúdením potrieb OBSE.
                     
                  Výsledok 2: vývoj integrovanej medziinštitucionálnej databázy prípadov týkajúcich sa RĽZ a munície a systému sledovania.
            Ukazovatele:
            
                        —
                     
                     
                        stupeň interoperability/zlučiteľnosti metodík zberu údajov;
                     
                  
                        —
                     
                     
                        existencia funkčného medziinštitucionálneho informačného systému, ktorý umožňuje integrovaný zber a analýzu údajov z prípadov súvisiacich s RĽZ a muníciou.
                     
                  3.2.4.   Činnosti
            
            3.2.4.1.   Činnosť súvisiaca s posilnením spôsobilosti orgánov presadzovania práva, pokiaľ ide o jednotky K-9, v oblasti odhaľovania RĽZ, munície a výbušnín.
            Táto činnosť bude zahŕňať:
            
                        —
                     
                     
                        podporu usporadúvania zasadnutí pracovných skupín a koordinačných stretnutí s cieľom vypracovať hlavný plán na budovanie kapacít jednotiek K-9;
                     
                  
                        —
                     
                     
                        podporu rozvoja potrebných legislatívnych a operačných rámcov na využitie kapacity jednotiek K-9 v záujme odhaľovania RĽZ;
                     
                  
                        —
                     
                     
                        modernizáciu infraštruktúry jednotiek K-9 a zabezpečenie Padovano vybavenia;
                     
                  
                        —
                     
                     
                        zorganizovanie programu odbornej prípravy týkajúceho sa uplatňovania štandardných operačných postupov na využívanie kapacity jednotiek K-9 na účely odhaľovania RĽZ;
                     
                  
                        —
                     
                     
                        zriadenie platformy na podporu využívania kapacít jednotiek K-9 prostredníctvom usporadúvania súťaží na vnútroštátnej a regionálnej úrovni.
                     
                  3.2.4.2.   Činnosť súvisiaca s vývojom integrovanej medziinštitucionálnej databázy prípadov týkajúcich sa RĽZ a munície a systému sledovania.
            Táto činnosť bude zahŕňať:
            
                        —
                     
                     
                        podporu pre vypracovanie posúdenia príslušných právnych a štatistických modelov využívaných orgánmi presadzovania práva a súdnictvom pri vytváraní integrovanej medziinštitucionálnej evidencie RĽZ a munície;
                     
                  
                        —
                     
                     
                        podporu pri zavádzaní systému evidencie RĽZ v Bosne a Hercegovine;
                     
                  
                        —
                     
                     
                        organizovanie odbornej prípravy pre používateľov systému sledovania RĽZ z radov justície a orgánov presadzovania práva.
                     
                  3.3.   Projekt č. 3: Podpora posilňovania kapacity jednotiek K-9 kosovskej polície (*)
               , pokiaľ ide o odhaľovanie a konfiškáciu RĽZ, munície a výbušnín
            
            3.3.1.   Cieľ
            
            Cieľom tohto projektu je podporovať posilňovanie existujúcej spôsobilosti jednotky K-9 kosovskej polície a jej priamy príspevok k prevencii, potláčaniu a vyšetrovaniu zneužívania RĽZ, munície a výbušnín a obchodovania s nimi na západnom Balkáne.
            3.3.2.   Opis
            
            Projekt bol vypracovaný v kontexte akčného plánu, ktorý dopĺňa kosovskú stratégiu pre kontrolu RĽZ. Jeho cieľom je podporovať posilňovanie existujúcej spôsobilosti jednotky K-9 kosovskej polície a jej priamy príspevok k prevencii, potláčaniu a vyšetrovaniu zneužívania RĽZ, munície a výbušnín a obchodovania s nimi na západnom Balkáne.
            Projekt sa zameria na riešenie overených nedostatkov týkajúcich sa kapacít jednotiek K-9 v oblasti prevencie, potláčania a vyšetrovania zneužívania RĽZ a nedovoleného obchodovania s nimi vrátane regulačného rámca, operačného využitia tímov jednotiek K-9, nedostatočných ľudských zdrojov a zdrojov v oblasti infraštruktúry a dopravy.
            Prijímateľom projektu je okrem obyvateľstva Kosova aj kosovská polícia.
            3.3.3.   Očakávané výsledky
            
            Výsledok 1: posilnený regulačný rámec a rámec odbornej prípravy, ako aj infraštruktúra a vybavenie jednotky K-9 v záujme účinnejšej a efektívnejšej prevencie, potláčania a vyšetrovania prípadov zneužívania RĽZ, munície a výbušnín a nedovoleného obchodovania s nimi.
            Ukazovatele:
            
                        —
                     
                     
                        existencia regulačného rámca a rámca odbornej prípravy jednotky K-9;
                     
                  
                        —
                     
                     
                        existencia modernizovanej infraštruktúry a vybavenia jednotky K-9.
                     
                  3.3.4.   Činnosti
            
            3.3.4.1.   Činnosť súvisiaca s posilnením regulačného rámca a rámca odbornej prípravy, ako aj infraštruktúry a vybavenia jednotky K-9 v záujme účinnejšej a efektívnejšej prevencie, potláčania a vyšetrovania prípadov zneužívania RĽZ, munície a výbušnín a nedovoleného obchodovania s nimi.
            Táto činnosť bude zahŕňať:
            
                        —
                     
                     
                        zriadenie a fungovanie pracovnej skupiny pre zlepšenie spôsobilosti jednotky K-9;
                     
                  
                        —
                     
                     
                        realizáciu študijných návštev s partnermi, ktorí majú zavedený pokročilý systém na používanie psov vycvičených na detekciu RĽZ, munície a výbušnín;
                     
                  
                        —
                     
                     
                        poskytovanie podpory útvarom odbornej prípravy prijímateľa pri vypracúvaní plánu odbornej prípravy, vypracúvaní metodiky odbornej prípravy, ktorá bude plne začlenená do štandardných operačných postupov jednotiek K-9 v záujme ich odbornej prípravy a fungovania a vytvorenie skupiny odborníkov v oblasti odbornej prípravy;
                     
                  
                        —
                     
                     
                        podporovať zabezpečenie potrebnej infraštruktúry a vybavenia potrebného na odbornú prípravu a taktickú a prevádzkovú výkonnosť jednotky K-9;
                     
                  
                        —
                     
                     
                        poskytovanie špecializovanej a pokročilej odbornej prípravy pre psovodov.
                     
                  3.4.   Projekt č. 4: Pomoc vnútroštátnym orgánom Severomacedónskej republiky v záujme znižovania rizika šírenia zbraní a zneužívania RĽZ
            
            3.4.1.   Cieľ
            
            Cieľom tohto projektu je znížiť riziko šírenia zbraní a zneužívania RĽZ v Severomacedónskej republike prostredníctvom zvýšenia kapacity ministerstva vnútra a iných vládnych organizácií v oblasti prevencie, odhaľovania, analýzy a vyšetrovania.
            3.4.2.   Opis
            
            Projekt bol vypracovaný s cieľom reagovať na žiadosť vlády Severomacedónskej republiky o pomoc (2019) s cieľom posilniť kapacity národnej komisie pre RĽZ a budovať spôsobilosti jednotiek K-9 v rámci polície, pokiaľ ide o odhaľovanie zbraní a výbušnín.
            OBSE overila nedostatky v oblasti kapacít, pokiaľ ide o:
            
                        a)
                     
                     
                        operačnú kapacitu jednotiek K-9 ministerstva vnútra pri odhaľovaní nedovoleného šírenia RĽZ;
                     
                  
                        b)
                     
                     
                        mechanizmus spolupráce a koordinácie v rámci inštitúcií, medzi nimi a naprieč hranicami v oblasti predchádzania nedovolenému obchodovaniu s RĽZ a boja proti nemu;
                     
                  
                        c)
                     
                     
                        analýzu otázok súvisiacich s kontrolou RĽZ na strategickej a operačnej úrovni;
                     
                  
                        d)
                     
                     
                        koordinované informovanie verejnosti a osvetovú činnosť zameranú na riziká spojené so zneužívaním RĽZ v Severomacedónskej republike vrátane úsilia, ktoré vyvíja národná komisia pre RĽZ.
                     
                  Finančné prostriedky Rady EÚ sa použijú na riešenie nedostatkov týkajúcich sa kapacít uvedených v písmenách a), b) a c).
            Prijímateľmi projektu sú okrem obyvateľstva Severomacedónskej republiky aj početné vnútroštátne orgány s mandátom v oblasti kontroly RĽZ, konkrétne národná komisia pre RĽZ (3), ministerstvo vnútra a polícia.
            3.4.3.   Očakávané výsledky
            
            Výsledok 1: posilnenie kapacít Ministerstva vnútra Severomacedónskej republiky a komisie pre RĽZ, pokiaľ ide o regulačný a operačný rámec a medziagentúrnu spoluprácu v záujme boja proti šíreniu RĽZ/riešenia ich šírenia.
            Ukazovatele:
            
                        —
                     
                     
                        existencia regulačného rámca týkajúceho sa jednotiek K-9;
                     
                  
                        —
                     
                     
                        počet zavedených regionálnych služieb jednotiek K-9 s funkčnou kapacitou;
                     
                  
                        —
                     
                     
                        zavedenie výmeny informácií v reálnom čase, a to v rámci polície a s centrami policajnej a colnej spolupráce v krajinách juhovýchodnej Európy;
                     
                  
                        —
                     
                     
                        percentuálny podiel osôb z cieľovej skupiny (údaje rozčlenené podľa pohlavia), ktoré si uvedomujú riziká šírenia a zneužívania RĽZ;
                     
                  
                        —
                     
                     
                        počet žien a mužov oslovených podujatiami na zvyšovanie informovanosti.
                     
                  3.4.4.   Činnosti
            
            3.4.4.1.   podpora zvyšovania kapacity ministerstva vnútra v oblasti odhaľovania nedovolených RĽZ prostredníctvom účinného nasadenia prostriedkov jednotiek K-9.
            Táto činnosť bude zahŕňať:
            
                        —
                     
                     
                        pomoc na vybavenie a modernizáciu infraštruktúry jednotiek K-9 na ústrednej a regionálnej úrovni vrátane modernizácie infraštruktúry na skladovanie RĽZ a IT infraštruktúry, a to až v piatich (5) priestoroch (muničných skladoch), pri jednotkách K-9 ministerstva vnútra Severomacedónskej republiky;
                     
                  
                        —
                     
                     
                        vypracovanie štandardných operačných postupov a aktualizáciu predpisov o využívaní kapacity jednotiek K-9 pri odhaľovaní RĽZ;
                     
                  
                        —
                     
                     
                        program odbornej prípravy zameraný na uplatňovanie štandardných operačných postupov na využívanie kapacity jednotiek K-9 pri odhaľovaní RĽZ;
                     
                  
                        —
                     
                     
                        poskytnutie platformy na podporu využívania kapacít jednotiek K-9 organizovaním súťaží na vnútroštátnej a regionálnej úrovni;
                     
                  3.4.4.2.   podporu pilotného testovania systému výmeny informácií v reálnom čase na účely boja proti nedovolenému obchodovaniu s RĽZ.
            Táto činnosť bude zahŕňať:
            
                        —
                     
                     
                        pomoc na vybavenie, fyzickú infraštruktúru a modernizáciu informačných a komunikačných technológií systémov výmeny informácií v piatich (5) vybraných centrách policajnej a colnej spolupráce (PCCC);
                     
                  
                        —
                     
                     
                        vypracovanie štandardných operačných postupov na výmenu informácií v reálnom čase v súvislosti s incidentmi týkajúcimi sa RĽZ;
                     
                  
                        —
                     
                     
                        program odbornej prípravy na tému uplatňovania štandardných operačných postupov na výmenu informácií v reálnom čase v súvislosti s incidentmi týkajúcimi sa RĽZ;
                     
                  
                        —
                     
                     
                        program výmeny zamestnancov (stáže);
                     
                  
                        —
                     
                     
                        usporiadanie konferencie centra policajnej a colnej spolupráce;
                     
                  3.4.4.3.   podpora rozvoja operačných a analytických spôsobilostí národnej komisie pre RĽZ v oblasti boja proti nedovolenému obchodovaniu s RĽZ.
            Táto činnosť bude zahŕňať:
            
                        —
                     
                     
                        zorganizovanie medziagentúrneho seminára zameraného na spoluprácu v oblasti režimu kontroly RĽZ;
                     
                  
                        —
                     
                     
                        vypracovanie orientačnej príručky pre členov komisie;
                     
                  
                        —
                     
                     
                        analýza stavu kontroly RĽZ vrátane vypracovania štandardných operačných postupov týkajúcich sa zberu údajov, sledovania informácií a podávania správ, ako aj rozvoja systému správy prípadov na uľahčenie analýzy RĽZ.
                     
                  3.5.   Projekt č. 5: Zmierňovanie rizík v oblasti bezpečnosti a ochrany súvisiacich s RĽZ/zásobami konvenčnej munície v Čiernej Hore
            
            3.5.1.   Cieľ
            
            Cieľom tohto projektu je znížiť riziko neplánovaných explózií v muničných skladoch a riziko odklonenia RĽZ/zásob konvenčnej munície zo skladov ministerstva obrany Čiernej Hory.
            3.5.2.   Opis
            
            Čierna Hora čelí rizikám spojeným s neplánovanými explóziami v muničných skladoch, nedovoleným obchodovaním s RĽZ/zásobami konvenčnej munície a ich nekontrolovaným šírením. Potvrdilo sa to počas viacerých návštev expertov OBSE v posledných rokoch. Ministerstvo obrany Čiernej Hory riešilo tieto problémy vo svojom hlavnom dokumente, v ktorom sa uvádza želaný konečný stav. Je ním transparentná likvidácia nadbytočných zbraní a výbušnej munície a vývoj udržateľného systému riadenia zbraní, výbušnín a munície počas ich životného cyklu. Čierna Hora požiadala v roku 2019 o pomoc na Fóre OBSE pre bezpečnostnú spoluprácu.
            OBSE overila nedostatky v oblasti kapacít, pokiaľ ide o:
            
                        a)
                     
                     
                        zabezpečenie prístupu spočívajúceho v riadení RĽZ a konvenčnej munície počas ich životného cyklu vrátane nepretržitej odbornej prípravy a prenosu znalostí, rámca dohľadu nad muníciou a medziinštitucionálnej koordinácie a spolupráce;
                     
                  
                        b)
                     
                     
                        bezpečnú prepravu konvenčnej munície v súlade s medzinárodnými normami.
                     
                  Finančné prostriedky Rady EÚ sa použijú na riešenie nedostatkov týkajúcich sa kapacít uvedených v písmenách a) a b).
            Prijímateľom projektu je okrem obyvateľstva Čiernej Hory aj Ministerstvo obrany a ozbrojených síl Čiernej Hory.
            3.5.3.   Očakávané výsledky
            
            Výsledok 1: posilnenie strategických, vzdelávacích a koordinačných kapacít ministerstva obrany a ďalších zodpovedných a nestranných vládnych orgánov v oblasti riadenia RĽZ/zásob konvenčnej munície.
            Ukazovatele:
            
                        —
                     
                     
                        počet zamestnancov ministerstva obrany v príslušných vzdelávacích inštitúciách/inštitúciách odbornej prípravy a operačných jednotkách s pokročilými kapacitami v záujme podpory riadenia RĽZ/zásob konvenčnej munície a zaobchádzania s nimi;
                     
                  
                        —
                     
                     
                        počet činností v oblasti RĽZ/zásob konvenčnej munície koordinovaných Čiernou Horou prostredníctvom určených orgánov;
                     
                  
                        —
                     
                     
                        existencia dočasného kontrolného orgánu.
                     
                  Výsledok 2: posilnenie spôsobilostí umožňujúcich bezpečnú a zabezpečenú prepravu RĽZ/zásob konvenčnej munície v súlade s Európskou dohodou o medzinárodnej cestnej preprave nebezpečných vecí.
            Ukazovatele:
            
                        —
                     
                     
                        počet pracovníkov zo subjektov, ktoré sú prijímateľmi projektu, so zvýšenou odbornou spôsobilosťou v oblasti prepravy RĽZ/zásob konvenčnej munície;
                     
                  
                        —
                     
                     
                        existencia systému prepravy RĽZ/zásob konvenčnej munície začleneného do organizačného rámca;
                     
                  
                        —
                     
                     
                        predloženie analýzy dodržiavania požiadaviek vyplývajúcich z Európskej dohody o medzinárodnej cestnej preprave nebezpečných vecí spolu s odporúčaniami ministerstvu obrany Čiernej Hory.
                     
                  3.5.4.   Činnosti
            
            3.5.4.1   Činnosť týkajúca sa posilnenia strategických, vzdelávacích a koordinačných kapacít ministerstva obrany a ďalších zodpovedných a nestranných vládnych orgánov v oblasti riadenia RĽZ/zásob konvenčnej munície.
            Táto činnosť bude zahŕňať:
            
                        —
                     
                     
                        prenos poznatkov o medzinárodných osvedčených postupoch v oblasti riadenia RĽZ/zásob konvenčnej munície;
                     
                  
                        —
                     
                     
                        poradenstvo a koordináciu, pokiaľ ide o program ministerstva obrany Čiernej Hory vo vybraných oblastiach udržateľného riadenia RĽZ/zásob konvenčnej munície počas ich životného cyklu;
                     
                  
                        —
                     
                     
                        technické poradenstvo týkajúce sa vnútroštátnych mechanizmov kontroly riadenia RĽZ/zásob konvenčnej munície;
                     
                  3.5.4.2   činnosť týkajúcu sa programu zameraného na poskytovanie odbornej prípravy a vybavenia v záujme vytvárania spôsobilostí na prepravu RĽZ/zásob konvenčnej munície v Čiernej Hore v súlade s Európskou dohodou o medzinárodnej cestnej preprave nebezpečných vecí.
            Táto činnosť bude zahŕňať:
            
                        —
                     
                     
                        vypracovanie, a to v spolupráci s ministerstvom obrany Čiernej Hory, analýzy požiadaviek s cieľom dosiahnuť úplný súlad s Európskou dohodou o medzinárodnej cestnej preprave nebezpečných vecí;
                     
                  
                        —
                     
                     
                        obstaranie dvoch nákladných vozidiel, ktoré sú v súlade s Európskou dohodou o medzinárodnej cestnej preprave nebezpečných vecí, vrátane zmluvy týkajúcej sa odbornej prípravy zameranej na oboznámenie sa s uvedenými vozidlami, ich údržbou a náhradnými dielmi.
                     
                  3.6.   Projekt č. 6: Riešenie rizík v oblasti bezpečnosti a ochrany súvisiacich s nedovolenou držbou RĽZ, ich zneužívaním a obchodovaním s nimi v Srbsku
            
            3.6.1.   Cieľ
            
            Cieľom tohto projektu je znížiť riziká v oblasti ochrany a bezpečnosti súvisiace s RĽZ v nedovolenej držbe, zneužívaním legálnych RĽZ a nedovoleným obchodovaním s RĽZ.
            3.6.2.   Opis
            
            Projekt bol vypracovaný s cieľom reagovať na žiadosť ministerstva vnútra Srbska o pomoc (2019) zameranú na riešenie problémov nekontrolovaného šírenia a nedovoleného držania RĽZ, ktoré predstavujú veľkú hrozbu pre bezpečnosť a ochranu v Srbsku. Tieto problémy prispievajú k vyššiemu počtu zločinov a rozširovaniu závažnej organizovanej trestnej činnosti tým, že umožňujú páchať násilie, ohrozujúce správanie a terorizmus. Podobne tiež majú negatívny vplyv na opatrenia na budovanie dôvery v krajine a predstavujú hrozbu v súvislosti s rodovo motivovaným násilím.
            OBSE overila potreby, pokiaľ ide o boj proti nedovolenému obchodovaniu s RĽZ:
            
                        a)
                     
                     
                        posilnenie policajných kapacít na vykonávanie kampaní na zvyšovanie informovanosti o kontrole RĽZ a zberných kampaní, čím sa prispeje k zníženiu množstva zbraní v nedovolenej držbe, zabráni sa zneužívaniu RĽZ a zároveň sa zvýši bezpečnosť srbských občanov;
                     
                  
                        b)
                     
                     
                        posilnenie kapacity jednotiek K-9 ministerstva vnútra v záujme odhaľovania zbraní a výbušnín, a to i) vytvorením potrebného právneho rámca, ii) posúdením a rozvíjaním kapacít a iii) obstaraním osobitného vybavenia a vybudovania infraštruktúry;
                     
                  
                        c)
                     
                     
                        zmeny zákona o zbraniach a munícii a súboru pravidiel znehodnocovania zbraní prostredníctvom a) posúdenia kapacít a technických možností; a b) poskytnutia technickej pomoci pri vypracúvaní súboru pravidiel.
                     
                  Finančné prostriedky Rady EÚ sa použijú na riešenie nedostatkov týkajúcich sa kapacít uvedených v písmenách a) až c).
            Prijímateľmi projektu sú okrem obyvateľstva Srbska aj rada pre RĽZ, ministerstvo vnútra, polícia a organizácie občianskej spoločnosti, ktoré sa zaoberajú otázkami kontroly RĽZ.
            3.6.3.   Očakávané výsledky
            
            Výsledok 1: nadviazanie partnerstva medzi ministerstvom vnútra a organizáciami občianskej spoločnosti a zavedenie mechanizmu na zvyšovanie informovanosti verejnosti s cieľom predchádzať zneužívaniu RĽZ.
            Ukazovatele:
            
                        —
                     
                     
                        počet iniciatív na vnútroštátnej a miestnej úrovni zameraných na zvyšovanie informovanosti o nebezpečenstve šírenia RĽZ;
                     
                  
                        —
                     
                     
                        existencia a využívanie mechanizmov multiagentúrnej spolupráce;
                     
                  
                        —
                     
                     
                        počet správ vysielaných vo verejnom záujme na národných a miestnych televíznych a rozhlasových staniciach;
                     
                  
                        —
                     
                     
                        počet mladých ľudí z cieľových miest, ktorí sú informovaní o nebezpečenstvách súvisiacich s RĽZ prostredníctvom seminárov a informačných materiálov.
                     
                  Výsledok 2: kvalitnejší právny rámec týkajúci sa znehodnocovania, ktorý je zosúladený s medzinárodnými normami a najlepšími postupmi.
            Ukazovatele:
            
                        —
                     
                     
                        výmena informácií o medzinárodných normách a najlepších postupoch s pracovnou skupinou;
                     
                  
                        —
                     
                     
                        existencia návrhov právnych predpisov, v ktorých sú začlenené podnety a odporúčania;
                     
                  
                        —
                     
                     
                        konzultovanie návrhov právnych predpisov s organizáciami občianskej spoločnosti.
                     
                  Výsledok 3: posilnenie kapacity jednotiek K-9 ministerstva vnútra v oblasti odhaľovania RĽZ, munície a výbušnín v súlade s normami v oblasti ľudských práv.
            Ukazovatele:
            
                        —
                     
                     
                        existencia pracovného plánu zameraného na zlepšenie kapacít jednotiek K-9 ministerstva vnútra;
                     
                  
                        —
                     
                     
                        počet zasadnutí venovaných medziagentúrnej spolupráci, výmene informácií a interoperabilite policajných jednotiek K-9 a ďalších kľúčových zainteresovaných strán v oblasti presadzovania práva pri odhaľovaní RĽZ, munície a výbušnín;
                     
                  
                        —
                     
                     
                        existencia zlepšenej metodiky odbornej prípravy jednotiek K-9 a učebných osnov v súlade s medzinárodnými normami;
                     
                  
                        —
                     
                     
                        počet inštruktorov výcviku jednotiek K-9 a psovodov vyškolených v súlade s medzinárodnými normami.
                     
                  3.6.4.   Činnosti
            
            3.6.4.1.   Činnosť týkajúca sa nadviazania partnerstva ministerstva vnútra s organizáciami občianskej spoločnosti a zavedenia mechanizmu na zvyšovanie informovanosti verejnosti v záujme predchádzania zneužívaniu RĽZ.
            Táto činnosť bude zahŕňať:
            
                        —
                     
                     
                        stretnutie expertov venované budovaniu partnerstiev s elektronickými a tlačenými médiami a určeniu mechanizmov na predchádzanie zneužívaniu RĽZ;
                     
                  
                        —
                     
                     
                        vytvorenie platformy sociálnych médií a podporu mediálnych kampaní zameraných na predchádzanie šíreniu RĽZ a zodpovedné vlastníctvo strelných zbraní;
                     
                  
                        —
                     
                     
                        realizáciu propagačných činností na celoštátnej a komunitnej úrovni;
                     
                  3.6.4.2.   činnosti zamerané na zlepšenie právneho rámca pre znehodnocovanie a jeho zosúladenie s medzinárodnými normami a najlepšími postupmi.
            Táto činnosť bude zahŕňať:
            
                        —
                     
                     
                        poskytovanie odborného poradenstva a logistickej podpory zasadnutiam pracovnej skupiny venovaných znehodnocovaniu;
                     
                  
                        —
                     
                     
                        posúdenie súčasných právnych predpisov týkajúcich sa znehodnocovania a hodnotenie ich praktického vykonávania;
                     
                  
                        —
                     
                     
                        seminár na tému najlepších postupov a poznatkov získaných pri navrhovaní a vykonávaní normatívneho rámca pre znehodnocovanie;
                     
                  
                        —
                     
                     
                        program zameraný na poskytovanie odbornej prípravy a vybavenia na znehodnocovanie RĽZ;
                     
                  3.6.4.3.   činnosti súvisiace s posilnením kapacít jednotiek K-9 ministerstva vnútra v oblasti odhaľovania RĽZ, munície a výbušnín v súlade s normami v oblasti ľudských práv.
            Táto činnosť bude zahŕňať:
            
                        —
                     
                     
                        poskytovanie odborného poradenstva a podpory zasadnutiam pracovnej skupiny s cieľom zlepšiť spôsobilosti jednotiek K-9;
                     
                  
                        —
                     
                     
                        vypracovanie pracovného plánu na zlepšenie kapacít jednotiek K-9 ministerstva vnútra;
                     
                  
                        —
                     
                     
                        konštrukcia, obstarávanie a dodávka vybavenia a služieb pre jednotky K-9;
                     
                  
                        —
                     
                     
                        budovanie kapacít na využívanie a nasadzovanie jednotiek K-9 v oblasti prevencie a vyšetrovania nedovoleného obchodovania s RĽZ, muníciou a výbušninami prostredníctvom poradenskej podpory, výmenných programov a rozvoja metodiky odbornej prípravy;
                     
                  
                        —
                     
                     
                        organizovanie špecializovaných výcvikov služobných psov a psovodov venovaných nasadzovaniu príslušných jednotiek a odhaľovaniu RĽZ, munície a výbušnín;
                     
                  
                        —
                     
                     
                        usporiadanie regionálneho konzultačného seminára na tému osvedčených postupov pri nasadzovaní a účasti na policajných činnostiach.
                     
                  3.7.   Projekt č. 7: Posilnenie činnosti OBSE proti nedovolenému šíreniu RĽZ a zásob konvenčnej munície – 2. fáza (4)
            
            3.7.1.   Cieľ
            
            Cieľom tohto projektu je pomáhať zúčastneným štátom OBSE, aby boli schopné lepšie plánovať, vykonávať a v prípade potreby posilňovať svoje záväzky v boji proti nedovolenému šíreniu RĽZ/zásob konvenčnej munície.
            3.7.2.   Opis
            
            Projekt bol vypracovaný v kontexte ministerskej rady OBSE, ktorá poverila Fórum pre bezpečnostnú spoluprácu (MC.DEC/10/17) v súlade so svojím mandátom, najmä s cieľom:
            
                        —
                     
                     
                        pokračovať v posilňovaní úsilia o úplné vykonávanie existujúcich opatrení a záväzkov stanovených v dokumente OBSE o RĽZ, v dokumente OBSE o zásobách konvenčnej munície a v súvisiacich rozhodnutiach Fóra pre bezpečnostnú spoluprácu;
                     
                  
                        —
                     
                     
                        robiť ďalšie kroky zamerané na zlepšenie efektívnosti a výsledkov projektov týkajúcich sa RĽZ a zásob konvenčnej munície s cieľom zabezpečiť maximálnu možnú hodnotu pri riešení výziev spojených s RĽZ a zásobami konvenčnej munície v súlade s mechanizmami pomoci OBSE uvedenými v dokumentoch OBSE o RĽZ a zásobách konvenčnej munície a v príslušných rozhodnutiach Fóra pre bezpečnostnú spoluprácu;
                     
                  
                        —
                     
                     
                        preskúmať spôsoby, ako zabrániť odklonu RĽZ a zásob konvenčnej munície na nedovolené trhy;
                     
                  
                        —
                     
                     
                        preskúmať spôsoby, ako doplniť existujúce opatrenia OBSE zamerané na boj proti nedovolenému obchodovaniu s RĽZ;
                     
                  
                        —
                     
                     
                        naďalej poskytovať na dobrovoľnom základe mimorozpočtové príspevky na podporu projektov Fóra pre bezpečnostnú spoluprácu zameraných na poskytovanie pomoci v oblasti RĽZ a zásob konvenčnej munície;
                     
                  
                        —
                     
                     
                        preskúmať možnosti, ako v prípade potreby poskytovať dobrovoľné odborné poradenstvo v rámci projektov OBSE zameraných na poskytovanie pomoci v oblasti RĽZ a zásob konvenčnej munície prostredníctvom zúčastnených štátov, ktoré disponujú osobitnými znalosťami.
                     
                  Hoci štruktúra projektu zahŕňa širšiu spoluprácu so všetkými zúčastnenými štátmi vo vzťahu k juhovýchodnej Európe, jeho cieľom je podporiť posudzovanie potrieb a požiadaviek zúčastnených štátov OBSE a operácií v teréne v tomto regióne v záujme podpory vykonávania projektov praktickej pomoci a poradenskej programovej podpory v oblasti RĽZ/zásob konvenčnej munície. Zúčastnené štáty a operácie v teréne v juhovýchodnej Európe budú využívať aj informačný systém projektu na podporu monitorovania, prehľadu a vykonávania projektov praktickej pomoci v oblasti RĽZ/zásob konvenčnej munície.
            Okrem toho sa v rámci projektu poskytne podpora na koordináciu a riadenie projektu pre šesť operácií OBSE (6) v teréne pri vykonávaní komplexného programu OBSE na podporu úsilia zameraného na predchádzanie nedovolenému obchodovaniu s RĽZ a konvenčnou muníciou a boj proti nemu v juhovýchodnej Európe.
            Prijímateľmi projektu sú okrem obyvateľstva zúčastnených štátov v juhovýchodnej Európe aj poverené vládne orgány v oblasti kontroly RĽZ (ako je komisia pre RĽZ, ministerstvo vnútra, polícia, ministerstvo obrany) a operácie OBSE v teréne.
            3.7.3.   Očakávané výsledky
            
            Výsledok 1: pokrok, pokiaľ ide o normatívny rámec OBSE pre RĽZ/zásoby konvenčnej munície a vykonávanie zodpovedajúcich projektov praktickej pomoci.
            Ukazovatele:
            
                        —
                     
                     
                        existencia základného scenára a mechanizmu na nepretržité overovanie potrieb a požiadaviek v oblasti RĽZ/zásob konvenčnej munície;
                     
                  
                        —
                     
                     
                        existencia internetovej IT platformy obsahujúcej informácie v reálnom čase týkajúce sa portfólia projektov pomoci OBSE v oblasti RĽZ/zásob konvenčnej munície.
                     
                  3.7.4.   Činnosti
            
            3.7.4.1.   Posúdenie potrieb a požiadaviek zúčastnených štátov OBSE, sekretariátu OBSE a operácií v teréne na podporu vykonávania projektov praktickej pomoci v oblasti RĽZ/zásob konvenčnej munície v juhovýchodnej Európe.
            Táto činnosť bude zahŕňať:
            
                        —
                     
                     
                        posúdenie potrieb štátov, ktoré požiadali o praktickú pomoc OBSE v oblasti RĽZ/zásob konvenčnej munície, a podpora procesu prehľadu;
                     
                  
                        —
                     
                     
                        posúdenie potrieb darcovských štátov OBSE/štátov OBSE poskytujúcich zdroje, pokiaľ ide o RĽZ/zásoby konvenčnej munície, a podporu procesu prehľadu;
                     
                  
                        —
                     
                     
                        strategickú poradenskú a programovú podporu zúčastneným štátom OBSE a operáciám OBSE v teréne prostredníctvom mechanizmu poznatkov získaných z projektov praktickej pomoci;
                     
                  
                        —
                     
                     
                        celková podpora koordinácie a riadenia projektov a činností v oblasti kontroly RĽZ/zásob konvenčnej munície v juhovýchodnej Európe;
                     
                  3.7.4.2.   vývoj, testovanie a zavádzanie informačného systému na podporu monitorovania, prehľadu a vykonávania projektov praktickej pomoci v oblasti RĽZ/zásob konvenčnej munície.
            Táto činnosť bude zahŕňať:
            
                        —
                     
                     
                        vývoj modernej a prístupnej webovej aplikácie na integráciu informácií o všetkých projektoch pomoci OBSE z viacerých zdrojov vrátane technických, finančných, geografických a tematických údajov, ako aj podporných dokumentov. Tieto informácie umožnia darcom a zúčastneným štátom v juhovýchodnej Európe lepšie plánovať, vykonávať a posilňovať svoje politické a finančné záväzky týkajúce sa boja proti nedovolenému šíreniu RĽZ a zásob konvenčnej munície.
                     
                  4.   Riadenie projektov a administratívna podpora vykonávania činnosti
            
            Vykonávanie tejto činnosti a s ňou súvisiacich projektov uvedených v oddiele 3 bude riadiť vyčlenený projektový personál v Centre pre predchádzanie konfliktom sekretariátu OBSE/podpornej jednotke Fóra pre bezpečnostnú spoluprácu a v šiestich (6) misiách OBSE v teréne v juhovýchodnej Európe. Centrum pre predchádzanie konfliktom/podporná jednotka Fóra pre bezpečnostnú spoluprácu zabezpečia koordináciu s misiami OBSE v juhovýchodnej Európe v teréne prostredníctvom projektu č. 7 a poskytnú im poradenskú podporu v tejto oblasti; súčasťou bude aj monitorovanie a hodnotenie programu.
            Centrum pre predchádzanie konfliktom/podporná jednotka Fóra pre bezpečnostnú spoluprácu a misie v teréne budú prostredníctvom svojho vyčleneného projektového personálu – organizovaného v tímoch na vykonávanie projektov – ďalej podporovať spoluprácu a koordináciu s medzinárodným spoločenstvom na regionálnej úrovni a na úrovni jurisdikcií, okrem iného v rámci plánu kontroly RĽZ na západnom Balkáne.
            Vyčlenený projektový personál bude plniť tieto úlohy:
            
                        —
                     
                     
                        riadenie projektov vo všetkých fázach projektového cyklu;
                     
                  
                        —
                     
                     
                        vykonávanie každodenného finančného dohľadu nad projektmi;
                     
                  
                        —
                     
                     
                        poskytovanie odborných technických a právnych znalostí, podpora obstarávania v rámci projektov;
                     
                  
                        —
                     
                     
                        nadväzovanie vzťahov a koordinácia s ďalšími medzinárodnými organizáciami a programami;
                     
                  
                        —
                     
                     
                        zabezpečovanie a kontrola kvality schválených výsledkov projektov;
                     
                  
                        —
                     
                     
                        podpora jurisdikcií v juhovýchodnej Európe pri vypracúvaní nových opatrení na posilnenie kapacít a kolektívneho úsilia na predchádzanie nedovolenému obchodovaniu s RĽZ a konvenčnou muníciou a na boj proti nemu.
                     
                  5.   Rodové záležitosti
            
            Uplatňovanie hľadiska rodovej rovnosti sa začlenilo do všetkých fáz navrhovania, vypracúvania a vykonávania projektov. Hlavným použitým predpokladom bolo, že používanie, zneužívanie a účinky RĽZ a konvenčnej munície majú na ženy a mužov, chlapcov a dievčatá odlišný vplyv. Uplatňovanie hľadiska rodových potrieb sa prispôsobilo konkrétnym situáciám a druhu pomoci plánovanej v rámci projektov a vychádzalo z analýzy situácie, v ktorej sa zohľadňujú rodové hľadiská.
            Pri navrhovaní projektov, ale aj pri sledovaní pokroku v uplatňovaní hľadiska rodovej rovnosti prostredníctvom cyklu riadenia projektov, sa použil nástroj OBSE – ukazovateľ rodovej rovnosti. V prevažnej väčšine navrhovaných projektov sa rodová rovnosť kladie za významný cieľ alebo sa v nich plne uplatňuje hľadisko rodovej rovnosti.
            6.   Prijímatelia
            
            Priamymi prijímateľmi tejto činnosti budú orgány v juhovýchodnej Európe poverené predchádzaním nedovolenému obchodovaniu s RĽZ a konvenčnou muníciou, bojom proti nemu a zodpovedné za tieto činnosti. Hlavnými cieľovými orgánmi sú: komisia pre RĽZ/rada pre RĽZ, ministerstvo vnútra a orgány presadzovania práva, ako napríklad polícia. Ďalšími zapojenými orgánmi sú ministerstvo bezpečnosti, prokuratúra, súdy a väzenské služby v Bosne a Hercegovine, ako aj ministerstvo obrany v Čiernej Hore. Pokiaľ ide o Srbsko, v projekte sa predpokladá spolupráca s organizáciami občianskej spoločnosti, ktoré sa zaoberajú otázkami kontroly RĽZ.
            Nepriamym prijímateľom tejto činnosti bude obyvateľstvo jurisdikcií v juhovýchodnej Európe a jej európskom susedstve, ktoré ohrozuje používanie nedovolených RĽZ a konvenčnej munície pri trestnej činnosti, terorizme a násilnom zneužívaní.
            Orgány poverené EÚ a členskými štátmi budú tiež nepriamymi prijímateľmi uvedených projektov, keďže pre ne budú prínosné posilnené kapacity kontroly RĽZ a konvenčnej munície v juhovýchodnej Európe, okrem iného prostredníctvom lepšej výmeny informácií, ako aj prostredníctvom opatrení zameraných na koordináciu a spoluprácu, ako je identifikácia rizík, vyšetrovanie a sledovanie, odhaľovanie a zaisťovanie nedovolených RĽZ a konvenčnej munície.
            7.   Zviditeľnenie Únie
            
            OBSE prijme všetky príslušné opatrenia na propagáciu skutočnosti, že túto činnosť financuje Únia. Takéto opatrenia sa vykonajú s súlade s oznámením Komisie a manuálom pre komunikáciu a zviditeľnenie vonkajších činností Európskej únie. OBSE teda zabezpečí viditeľnosť príspevku Únie prostredníctvom vhodného označovania a publicity, pričom za vyzdvihne úloha Únie, zabezpečí sa transparentnosť jej činností a zvýši sa povedomie o dôvodoch prijatia rozhodnutia, ako aj jeho podpore zo strany Únie a výsledkoch tejto podpory. V materiáloch vytvorených v rámci projektu sa bude viditeľne zobrazovať vlajka Európskej únie v súlade s usmerneniami Únie pre vhodné používanie a presnú reprodukciu vlajky.
            Vzhľadom na to, že plánované činnosti sa veľmi líšia z hľadiska rozsahu i povahy, využije sa celá škála propagačných nástrojov vrátane tradičných médií, webových stránok, sociálnych médií a informačných a propagačných materiálov vrátane infografík, letákov, bulletinov, tlačových správ a prípadne iných materiálov. Publikácie, verejné podujatia, kampane, vybavenie a stavebné práce obstarané v rámci každého projektu budú zodpovedajúcim spôsobom označené. S cieľom ešte viac zvýšiť vplyv prostredníctvom zvýšenia informovanosti v rámci rôznych jurisdikcií a obyvateľstva v jednotlivých krajinách, medzinárodného spoločenstva a miestnych a medzinárodných médií sa každá cieľová skupina projektu osloví vhodným jazykom.
            Zviditeľňovanie Únie sa bude realizovať na úrovni jurisdikcií prostredníctvom zapojenia misií OBSE v teréne, ako aj celej OBSE prostredníctvom sekretariátu.
            8.   Trvanie
            
            Na základe skúseností s vykonávaním rozhodnutí Rady (SZBP) 2017/1424 a (SZBP) 2019/2009 a s prihliadnutím na veľký rozsah činnosti, počet prijímateľov a počet a komplexnosť plánovaných činností je časový rámec na vykonávanie 36 mesiacov.
            9.   Subjekt poverený technickým vykonávaním
            
            Technickým vykonávaním tohto programu je poverené Centrum pre predchádzanie konfliktom sekretariátu OBSE/podporná jednotka Fóra pre bezpečnostnú spoluprácu, ktoré plnia aj koordinačnú úlohu, a šesť (6) misií OBSE v teréne v juhovýchodnej Európe. V prípade potreby bude poradenskú podporu poskytovať oddelenie pre nadnárodné hrozby v rámci sekretariátu OBSE. V riadiacom výbore pôsobí ako pozorovateľ Centrum pre predchádzanie konfliktom sekretariátu OBSE/jednotka pre podporu programovania a hodnotenia.
            10.   Riadiaci výbor
            
            Riadiaci výbor pre túto činnosť bude pozostávať zo zástupcu vysokého predstaviteľa, zástupcu delegácie EÚ v príslušných jurisdikciách a zástupcu vykonávajúcich subjektov uvedených v kapitole 4 tejto prílohy.
            Vykonávajúci subjekt, ktorému pomáha riadiaci výbor, zabezpečí, aby sa projekt realizoval v koordinácii s ďalšou súvisiacou pomocou EÚ poskytovanou jurisdikciám v juhovýchodnej Európe, ako napr. s pomocou poskytovanou prostredníctvom nemeckého Spolkového úradu pre hospodárstvo a kontrolu vývozu (BAFA) (podporenou rozhodnutím Rady (SZBP) 2018/101 (5) a rozhodnutím Rady (SZBP) 2017/915 (6)), regionálnou spoluprácou so západným Balkánom v oblasti kontroly RĽZ vykonávanou UNDP/Strediskom na kontrolu ručných a ľahkých zbraní v juhovýchodnej a východnej Európe (SEESAC) (podporenou rozhodnutím Rady (SZBP) 2019/2111 (7), rozhodnutím Rady (SZBP) 2018/1788 (8) a rozhodnutím Rady (SZBP) 2016/2356 (9)) a spoluprácou EÚ a juhovýchodnej Európy zameranou na presadzovanie práva v oblasti obchodovania so strelnými zbraňami (s podporou GR HOME Európskej komisie, Europolu a platformy EMPACT pre strelné zbrane).
            Riadiaci výbor bude pravidelne pozývať zástupcov partnerov jurisdikcií v juhovýchodnej Európe. Riadiaci výbor môže tiež pozývať zástupcov subjektov, ktoré sa zapájajú do projektov v juhovýchodnej Európe, ktoré majú podobné alebo súvisiace ciele. Riadiaci výbor bude vykonávanie tohto rozhodnutia pravidelne preskúmavať aspoň raz za šesť mesiacov, a to aj s využitím elektronických komunikačných prostriedkov.
            11.   Podávanie správ
            
            Správy tak popisné, ako aj finančné sa vzťahujú na celú činnosť opísanú v príslušnej dohode pre daný príspevok a na jej rozpočet, bez ohľadu na to, či sa táto činnosť úplne alebo čiastočne financuje na základe rozhodnutia Rady.
            OBSE bude presadzovať podávanie správ ER/EÚ prostredníctvom Centra pre predchádzanie konfliktom/podpornej jednotky Fóra pre bezpečnostnú spoluprácu, konkrétne realizačného tímu projektu v rámci projektu č. 7.
            
               (1)  Pokiaľ ide o Kosovo*, z dôvodu zohľadnenia jeho štatútu sa obmedzenia a požiadavky týkajúce sa formálneho postupu OBSE ako také neuplatňujú na potenciálne projekty na jeho území. Preto sa pod vedením misie OBSE v Kosove (OMIK) vykoná niekoľko projektov v záujme podpory žiadostí o pomoc zo strany miestnych orgánov/inštitúcií. (*Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova).
            
               (2)  Plán bol vypracovaný na základe spoločného vyhlásenia námestníkov ministrov vnútra a námestníkov ministrov zahraničných vecí z krajín juhovýchodnej Európy a na základe prvkov plánu, ktoré boli spoločne prijaté na zasadnutí v Podgorici, ktoré sa konalo 1. februára 2018. Oficiálne bol prijatý na samite EÚ – západný Balkán 10. júla 2018 v Londýne.
            
               (*)  Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.
            
               (3)  Vnútroštátne orgány, ktoré sú členmi národnej komisie pre RĽZ: ministerstvo hospodárstva, ministerstvo spravodlivosti, ministerstvo obchodu a sociálnej politiky, ministerstvo obrany, ministerstvo školstva a vedy, ministerstvo financií, colné orgány, ministerstvo poľnohospodárstva, lesného hospodárstva a vodného hospodárstva.
            
               (4)  Projektové prvky podporujúce úsilie vyvíjané v oblasti RĽZ/zásob konvenčnej munície v juhovýchodnej Európe.
            
               (5)  Rozhodnutie Rady (SZBP) 2018/101 o presadzovaní účinnej kontroly vývozu zbraní (Ú. v. EÚ L 17, 23.1.2018, s. 40).
            
               (6)  Rozhodnutie Rady (SZBP) 2017/915 o osvetových činnostiach Únie na podporu vykonávania Zmluvy o obchodovaní so zbraňami (Ú. v. EÚ L 139, 30.5.2017, s. 38).
            
               (7)  Rozhodnutie Rady (SZBP) 2019/2111 z 9. decembra 2019 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe, ktorými sa znižuje hrozba nedovolených ručných a ľahkých zbraní a ich munície (Ú. v. EÚ L 318, 10.12.2019, s. 147).
            
               (8)  Rozhodnutie Rady (SZBP) 2018/1788 z 19. novembra 2018 na podporu Strediska na kontrolu ručných a ľahkých zbraní v juhovýchodnej a východnej Európe (SEESAC) pri vykonávaní regionálneho plánu boja proti nedovolenému obchodovaniu so zbraňami na západnom Balkáne (Ú. v. EÚ L 293, 20.11.2018, s. 11).
            
               (9)  Rozhodnutie Rady (SZBP) 2016/2356 z 19. decembra 2016 na podporu činností odzbrojenia a kontroly zbraní vykonávaných strediskom SEESAC v juhovýchodnej Európe v rámci stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi (Ú. v. EÚ L 348, 21.12.2016, s. 60).